Sisilialainen kansa-laulu
Mihin, pieni mehiläinen,
 Lenneskelet lentimilläs,
 Ennen koiton koittamista,
 Himeen aamun hämärässä?

 Vielä kedon kukkaisissa
 Kastehelmet kiiltelevät;
 Katso vaan, etteivät kastu
 Hennot kulta-lentimesi.

 Kaiket kukat nukkuvatki
 Suljetuissa solmuissansa,
 Päinsä kaiken kallellansa,
 Unihinsa uupuneena.

 Innossas vaan ilmaa isket,
 Kiiruhtaen kauemmaksi;
 Sano mulle, mehiläinen,
 Minne matka jo niin varhain?

 Jos vaan mettä mielit löytää,
 Levättele lentimesi:
 Neuvon sulle missä mettä
 Aina löydät yltä kyllin.

 Sano, etkös Elmaa tunne,
 Tienon kaunihinta kukkaa?
 Elman huulet hunajaiset
 Sulaa mettä mehestävät.

 Huulista mun herttaiseni
 Kaikkein makein mesi mehtää;
 Sinne, pieni mehiläinen,
 Sinne, täysin määrin juomaan.

Lähde: Sanomia Turusta -lehden Lisälehti 21.3.1862.

Katso myös 

 Mesi-Lintu

Anonyymi
Laulut
Sanomia Turusta
1862